再授賓客分司
作者：白居易
朝代：唐

paragraphs: 優穩四皓官，清崇三品列。
伊予再塵忝，內媿非才哲。
俸錢七八萬，給受無虛月。
分命在東司，又不勞朝謁。
既資閑養疾，亦賴慵藏拙。
賓友得從容，琴觴恣怡悅。
乘籃城外去，繫馬花前歇。
六遊金谷春，五看龍門雪。
吾若默無語，安知吾快活。
吾欲更盡言，復恐人豪奪。
應爲時所笑，苦惜分司闕。
但問適意無，豈論官冷熱。